એટલું જ નહીં, ગુજરાત ક્રિકેટ એસોસિયેશનને 1000 ટિકિટ ફાળવવામાં આવી હતી. મ્યુનિસિપાલિટીને જો આ મેચમાં નુકસાન જાય તો સ્પોર્ટસ ક્લબને રૂપિયા 10,000ની ગ્રાન્ટ આપવાનો પણ ઠરાવ થયો હતો. આ મેચના અમ્પાયરથી માંડીને ગુજરાત ક્રિકેટ એસોસિએશનના હોદ્દેદારોમાંથી હાલ કોઇ હયાત નથી. તે સમયે ધો.10માં ડ્રોપ લઇને સ્કોરર બનેલા તુષાર ત્રિવેદી (હાલમાં ‘નવગુજરાત સમય'ના સિનિયર પત્રકાર)એ આ મેચમાં સ્કોરર તરીકે સેવા આપી હતી. તુષારભાઇના જણાવ્યા અનુસાર આ મેચમાં શ્રીકાંત તથા રવિ શાસ્ત્રીએ ડેબ્યૂ કર્યું હતું અને પોતાની પ્રથમ મેચમાં શ્રીકાંત શૂન્યમાં આઉટ થયો હતો. આ મેચમાં વેંગસકરે સૌથી વધુ 46 રન બનાવ્યા હતા અને ભારતના 156 રન થયા હતા. જવાબમાં ઇંગ્લેન્ડે 5 વિકેટે 160 રન બનાવ્યા હતા. જેમાં ઓલ રાઉન્ડર ઇયાન બોથમે નોટ આઉટ 46 રન બનાવ્યા હતા. આ મેચ ભારત પાંચ વિકેટે હારી ગયું હતું. આ પછી 1983માં ભારતની ટીમ વર્લ્ડ કપ ચેમ્પિયન બની ત્યારે ગુજરાત ક્રિકેટ એસોસિયેશન અને અમદાવાદ કોર્પોરેશનને કપિલદેવના નેતૃત્વ હેઠળની સમગ્ર ક્રિકેટ ટીમનું નાગરિક સન્માન સરદાર પટેલ સ્ટેડિયમમાં યોજ્યું હતું. તે સમયે ભારતીય ક્રિકેટ ટીમ અમદાવાદમાં આવી હતી અને તેના માટે મ્યુનિસિપાલિટીએ રજા જાહેર કરી હતી. આ કાર્યક્રમમાં મોહિન્દર અમરનાથે કહેલું કે,‘અમે ફાઇનલમાં વેસ્ટ ઇન્ડિઝને હરાવ્યું છે અને વેસ્ટ ઇન્ડિઝની ટીમ હવે ભારતના પ્રવાસે આવવાની છે. અમદાવાદમાં યોજાનારી ટેસ્ટ મેચમાં ફરી તેમને હરાવીશું.' .